CELEX: 32020D0727
Language: sk
Date: 2020-05-29 00:00:00
Title: Vykonávacie rozhodnutie Komisie (EÚ) 2020/727 z 29. mája 2020, ktorým sa ukončuje antidumpingové konanie týkajúce sa dovozu výrobkov z nekonečného skleneného vlákna s pôvodom na Bahrajne a v Egypte

2.6.2020   
               
               
                  SK
               
               
                  Úradný vestník Európskej únie
               
               
                  L 170/17
               
            
         VYKONÁVACIE ROZHODNUTIE KOMISIE (EÚ) 2020/727
         z 29. mája 2020,
         ktorým sa ukončuje antidumpingové konanie týkajúce sa dovozu výrobkov z nekonečného skleneného vlákna s pôvodom na Bahrajne a v Egypte
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1), (ďalej len „základné nariadenie“), a najmä na jeho článok 5,
         keďže:
         1.   POSTUP
         
         1.1.   Začatie prešetrovania
         
         
                     (1)
                  
                  
                     Dňa 3. mája 2019 Európska komisia začala podľa článku 5 základného nariadenia antidumpingové prešetrovanie týkajúce sa dovozu výrobkov z nekonečného skleneného vlákna (ďalej len „GFR“) s pôvodom na Bahrajne a v Egypte (ďalej len „dotknuté krajiny“) do Európskej únie. Komisia uverejnila v Úradnom vestníku Európskej únie (2) oznámenie o začatí prešetrovania.
                  
               
                     (2)
                  
                  
                     Komisia začala prešetrovanie na základe podnetu, ktorý 21. marca 2019 podalo Európske združenie výrobcov sklenených vlákien (ďalej len „navrhovateľ“ alebo „APFE“) v mene výrobcov, ktorých výroba predstavuje viac ako 25 % celkovej výroby v Únii. Podnet podporili výrobcovia, ktorých výroba predstavuje 71 % celkovej výroby výrobkov z nekonečného skleneného vlákna v Únii.
                  
               1.2.   Obdobie prešetrovania a posudzované obdobie
         
         
                     (3)
                  
                  
                     Prešetrovanie dumpingu a ujmy sa vzťahovalo na obdobie od 1. apríla 2018 do 31. marca 2019 (ďalej len „obdobie prešetrovania“ alebo „OP“). Preskúmanie trendov relevantných z hľadiska posúdenia ujmy sa vzťahovalo na obdobie od 1. januára 2016 do konca obdobia prešetrovania (ďalej len „posudzované obdobie“).
                  
               1.3.   Zainteresované strany
         
         
                     (4)
                  
                  
                     Zainteresované strany boli vyzvané v oznámení o začatí prešetrovania, aby sa s cieľom zúčastniť sa na prešetrovaní obrátili na Komisiu. Komisia okrem toho osobitne informovala navrhovateľa, ostatných známych výrobcov z Únie, známych vyvážajúcich výrobcov, známych dovozcov, dodávateľov a používateľov, obchodníkov, ako aj združenia, o ktorých je známe, že sa ich začatie prešetrovania dotýka, a vyzvala ich na účasť.
                  
               
                     (5)
                  
                  
                     Zainteresované strany mali možnosť vyjadriť sa k začatiu prešetrovania a požiadať o vypočutie pred Komisiou a/alebo úradníkom pre vypočutie v obchodných konaniach.
                  
               1.4.   Výber vzorky
         
         
                     (6)
                  
                  
                     Komisia v oznámení o začatí prešetrovania uviedla, že v súlade s článkom 17 základného nariadenia môže vybrať vzorku zainteresovaných strán.
                  
               1.4.1.   Výber vzorky výrobcov z Únie
         
         
                     (7)
                  
                  
                     Komisia v oznámení o začatí prešetrovania oznámila, že predbežne vybrala vzorku výrobcov z Únie. Komisia vybrala vzorku na základe najväčšieho reprezentatívneho objemu výroby, ktorý bolo možné v rámci dostupného času primerane prešetriť.
                  
               
                     (8)
                  
                  
                     K výberu vzorky neboli doručené žiadne pripomienky.
                  
               1.4.2.   Výber vzorky neprepojených dovozcov
         
         
                     (9)
                  
                  
                     S cieľom rozhodnúť o potrebe výberu vzorky a v prípade kladného rozhodnutia k nemu pristúpiť Komisia požiadala neprepojených dovozcov, aby poskytli informácie uvedené v oznámení o začatí revízneho prešetrovania.
                  
               
                     (10)
                  
                  
                     Keďže vyplnené formuláre na výber vzorky poskytli len dvaja neprepojení dovozcovia, výber vzorky sa neuplatnil.
                  
               1.4.3.   Výber vzorky vyvážajúcich výrobcov na Bahrajne a v Egypte
         
         
                     (11)
                  
                  
                     Komisia nepristúpila k výberu vzorky vo vzťahu k vyvážajúcim výrobcom na Bahrajne a v Egypte, keďže v oboch týchto krajinách existuje len jeden vyvážajúci výrobca.
                  
               1.4.4.   Vyplnené dotazníky a overovanie na mieste
         
         
                     (12)
                  
                  
                     Komisia zaslala dotazníky príslušným dvom vyvážajúcim výrobcom, príslušným trom výrobcom z Únie zaradeným do vzorky a príslušným dvom neprepojeným dovozcom. Používateľom bol v prípade záujmu poskytnutý dotazník na vyplnenie, ak im to vyhovovalo viac než predloženie podania.
                  
               
                     (13)
                  
                  
                     Komisii boli doručené vyplnené dotazníky od oboch vyvážajúcich výrobcov, všetkých výrobcov z Únie zaradených do vzorky a oboch neprepojených dovozcov. Komisii boli doručené vyplnené dotazníky od dvoch používateľov.
                  
               
                     (14)
                  
                  
                     Komisia si vyžiadala a overila všetky informácie, ktoré považovala za potrebné na účely stanovenia dumpingu, z neho vyplývajúcej ujmy a záujmu Únie.
                  
               
                     (15)
                  
                  
                     Metodika a správnosť údajov, ktoré zhromaždili navrhovatelia na účely makroekonomických ukazovateľov, boli predmetom overovania na mieste podľa článku 16 základného nariadenia, ktoré sa uskutočnilo v priestoroch právnych zástupcov navrhovateľov.
                  
               
                     (16)
                  
                  
                     Overovanie na mieste podľa článku 16 základného nariadenia sa uskutočnilo v priestoroch týchto spoločností:
                     
                                  
                              
                              
                                 Výrobcovia z Únie a prepojené spoločnosti:
                                 
                                             —
                                          
                                          
                                             3B Fibreglass, Battice, Belgicko,
                                          
                                       
                                             —
                                          
                                          
                                             Johns Manville Slovakia a. s., Trnava, Slovenská republika,
                                          
                                       
                                             —
                                          
                                          
                                             European Owens Corning Fibreglass SPRL, Watermael-Boitsfort, Belgicko.
                                          
                                       
                           
                                  
                              
                              
                                 Neprepojení dovozcovia v Únii:
                                 
                                             —
                                          
                                          
                                             Euroresins UK Limited, Ellesmere Port, Spojené kráľovstvo,
                                          
                                       
                                             —
                                          
                                          
                                             Helm AG, Hamburg, Nemecko.
                                          
                                       
                           
                                  
                              
                              
                                 Neprepojení používatelia v Únii:
                                 
                                             —
                                          
                                          
                                             Polykemi, Ystad, Švédsko,
                                          
                                       
                                             —
                                          
                                          
                                             spoločnosť A (3).
                                          
                                       
                           
                                  
                              
                              
                                 Vyvážajúci výrobca v Egypte a prepojené spoločnosti:
                                 
                                             —
                                          
                                          
                                             skupina Jushi Group:
                                          
                                       
                                             —
                                          
                                          
                                             Jushi Egypt for Fiberglass Industry S.A.E., Egypt,
                                          
                                       
                                             —
                                          
                                          
                                             Jushi France SAS, Francúzsko,
                                          
                                       
                                             —
                                          
                                          
                                             Jushi Italia srl, Taliansko,
                                          
                                       
                                             —
                                          
                                          
                                             Jushi Spain SA, Španielsko.
                                          
                                       
                           
                                  
                              
                              
                                 Vyvážajúci výrobca na Bahrajne a prepojené spoločnosti:
                                 
                                             —
                                          
                                          
                                             skupina CPIC Group
                                             
                                                         —
                                                      
                                                      
                                                         CPIC Abahsain Fiberglass W.L.L., Bahrajn,
                                                      
                                                   
                                                         —
                                                      
                                                      
                                                         CPIC Europe B.V., Holandsko.
                                                      
                                                   
                                       
                           
               2.   DOTKNUTÝ VÝROBOK A PODOBNÝ VÝROBOK
         
         2.1.   Prešetrovaný výrobok
         
         
                     (17)
                  
                  
                     Výrobkom, ktorý je predmetom tohto prešetrovania, je striž zo skleneného vlákna s dĺžkou najviac 50 mm (ďalej len „striž“), pramene zo skleneného vlákna s výnimkou prameňov zo skleneného vlákna, ktoré sú ošetrené impregnáciou a poťahovaním a majú stratu žiarom viac ako 3 % (ako je stanovené v norme ISO 1887) (ďalej len „pramene“), a rohože vyrobené z nekonečného skleneného vlákna s výnimkou rohoží zo sklenenej vlny (ďalej len „rohože“), (ďalej len „prešetrovaný výrobok“). Prešetrovaný výrobok je známy ako „výstuhy zo skleneného vlákna“ alebo „GFR“.
                  
               
                     (18)
                  
                  
                     Dotknutým výrobkom je prešetrovaný výrobok s pôvodom na Bahrajne a v Egypte.
                  
               
                     (19)
                  
                  
                     Dotknutý výrobok v súčasnosti patrí pod číselné znaky KN 7019 11 00, ex 7019 12 00, 7019 31 00 (kódy TARIC 7019120022, 7019120025, 7019120026 a 7019120039).
                  
               2.2.   Podobný výrobok
         
         
                     (20)
                  
                  
                     Z prešetrovania vyplynulo, že rovnaké základné fyzické, chemické a technické vlastnosti, ako aj rovnaké základné použitia majú tieto výrobky:
                     
                                 a)
                              
                              
                                 dotknutý výrobok;
                              
                           
                                 b)
                              
                              
                                 výrobok vyrábaný a predávaný na domácom trhu na Bahrajne a v Egypte;
                              
                           
                                 c)
                              
                              
                                 výrobok vyrábaný a predávaný v Únii výrobným odvetvím Únie.
                              
                           
               
                     (21)
                  
                  
                     Komisia preto na účel tohto prešetrovania rozhodla, že tieto výrobky sú podobnými výrobkami v zmysle článku 2 písm. c) základného nariadenia.
                  
               3.   POSTUP
         
         
                     (22)
                  
                  
                     Navrhovateľ vo svojom liste Komisii z 19. marca 2020 stiahol svoj podnet.
                  
               
                     (23)
                  
                  
                     Keď navrhovateľ v súlade s článkom 9 ods. 1 základného nariadenia stiahne svoj podnet, možno konanie ukončiť, okrem prípadu, keď by takéto ukončenie nebolo v záujme Únie.
                  
               
                     (24)
                  
                  
                     Komisia dospela k názoru, že antidumpingové konanie by sa malo ukončiť, pretože pri prešetrovaní nevyšli najavo žiadne skutočnosti svedčiace o tom, že takéto ukončenie by nebolo v záujme Únie.
                  
               
                     (25)
                  
                  
                     Zainteresované strany boli zodpovedajúcim spôsobom informované a mali možnosť predložiť pripomienky. Komisia nedostala žiadne pripomienky, ktoré by viedli k záveru, že takéto ukončenie by nebolo v záujme Únie.
                  
               
                     (26)
                  
                  
                     Komisia preto dospela k záveru, že antidumpingové konanie týkajúce sa dovozu GFR s pôvodom na Bahrajne a v Egypte do Únie by sa malo ukončiť.
                  
               
                     (27)
                  
                  
                     Toto rozhodnutie je v súlade so stanoviskom výboru zriadeného článkom 15 ods. 1 základného nariadenia,
                  
               PRIJALA TOTO ROZHODNUTIE:
         
            Článok 1
            Antidumpingové konanie týkajúce sa dovozu striže zo skleneného vlákna s dĺžkou najviac 50 mm (ďalej len „striž“), prameňov zo skleneného vlákna s výnimkou prameňov zo skleneného vlákna, ktoré sú ošetrené impregnáciou a poťahovaním a majú stratu žiarom viac ako 3 % (ako je stanovené v norme ISO 1887) (ďalej len „pramene“), a rohoží vyrobených z nekonečného skleneného vlákna s výnimkou rohoží zo sklenenej vlny (ďalej len „rohože“) s pôvodom na Bahrajne a v Egypte do Únie, v súčasnosti patriacich pod číselné znaky KN 7019 11 00, ex 7019 12 00, 7019 31 00 (kódy TARIC 7019120022, 7019120025, 7019120026 a 7019120039), sa týmto ukončuje.
         
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 29. mája 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 176, 30.6.2016, s. 21.
         
            (2)  Ú. v. EÚ C 151, 3.5.2019, s. 4.
         
            (3)  Spoločnosť A požiadala o anonymitu s odôvodnením, že by sa vystavila značnému riziku odvetných obchodných opatrení, keby sa určití výrobcovia domnievali, že koná v rozpore s ich záujmami.